གོང་དུ་བཀོད་པའི་རྒྱུ་འབྲས་ཀྱི་རིགས་པ་དེ་ནི་ང་ཚོས་ཕ་མ་མ་ཡིན་པ་ཞིག་ཕ་མ་ཡིན་པར་སྒྲུབ་པ་ཞིག་རྩ་བ་ནས་མ་ཡིན་པར།ང་ཚོས་ད་བར་དྲན་མ་ཐུབ་པའི་ཕ་མ་དག་ངོ་སྤྲོད་བྱེད་པའི་ཐབས་ཤེས་སམ་རིགས་པ་ཞིག་ཡིན།དེ་ཡང་དཔེའི་སྟེང་ནས་གསལ་བཤད་ཞིག་བྱས་པ་ཡིན་ན།དཔེར་ན།དྲན་པ་ཉམས་ཟིན་པའི་བུ་ལྟ་བུ་ལ་ཚོན་ན།བུ་དེའི་སེམས་ལ་རང་གི་མདུན་ན་ཡོད་པའི་རང་ཉིད་ཀྱི་ཨ་མ་དེ་སོ་སོའི་ཨ་མ་དངོས་དེ་ཡིན་ཀྱང་དེ་ལ་ཨ་མ་ཡིན་པའི་བརྩེ་བ་དེ་རྩ་བ་ནས་ཡོད་མ་རེད།དེ་སུའི་སྐྱོན་རེད་ཟེར་ན་་བུ་དེ་དྲན་པ་ཉམས་པའི་དབང་གིས་རང་གི་ཨ་མ་ལ་ཨ་མ་ཡིན་པའི་འདུ་ཤེས་དེ་བསྐྱེད་མ་ཐུབ་པ་ཞིག་ཡིན་པ་ལས།ཨ་མ་དེ་ཁོ་རང་གི་ཨ་མ་མ་ཡིན་པའི་སྐྱོན་མ་ཡིན་པ་ལྟར།ང་ཚོ་ཡང་སྐྱེ་བ་སྔོན་མའི་ལུས་ཕུང་དང་བྲལ་བའི་དབང་གིས་སྐྱེ་བ་སྔ་མའི་ཕ་མ་དག་ངོ་མི་ཤེས་པར་གྱུར་པ་རེད་མ་གཏོག་སེམས་ཅན་དེ་དག་རང་ཉིད་ཀྱི་ཨ་མ་མ་ཡིན་པའི་རྒྱུ་མཚན་གྱིས་ང་ཚོས་མ་དྲན་པ་ཞིག་གཏན་ནས་མིན་པ་ཞིག་རེད།དེས་ན་མར་གྱུར་སེམས་ཅན་དེ་དག་གི་དྲིན་གཟོ་དགོས་ལ་གཟོ་དགོས་པའི་གོ་སྐབས་ཀྱང་སྐྱེ་བ་ད་ལྟའི་མི་ལུས་ཐོབ་པའི་ལུས་རྟེན་འདི་ཉིད་ལ་ཡོད་པ་ཞིག་གོ།